b'\n_START_ARTICLE_\nHi\xc5\xa1ka\n_START_PARAGRAPH_\nHi\xc5\xa1ka (v Istri tudi ka\xc5\xbeun) je majhno pastirsko zato\xc4\x8di\xc5\xa1\xc4\x8de iz kamna, eden od na\xc4\x8dinov suhe gradnje, ki se je v Sloveniji ohranil predvsem na Krasu in v Istri. Hi\xc5\xa1ke obi\xc4\x8dajno nimajo oken, ampak le eno vhodno odprtino. Zgrajene so na robu poljskih zemlji\xc5\xa1\xc4\x8d in so namenjene zato\xc4\x8di\xc5\xa1\xc4\x8du pred soncem ali slabim vremenom, spravilu orodja ipd._NEWLINE_Podobne kamnite gradnje niso zna\xc4\x8dilne samo za Kras in Istro, temve\xc4\x8d se pojavljajo vzdol\xc5\xbe celotne jadranske obale (z imeni komarde, bunje, cemeri, ka\xc5\xbeuni), v drugih sredozemskih dr\xc5\xbeavah (trolli, nuraghe), tudi ponekod v Severni Afriki, celo na Britanskem oto\xc4\x8dju, na Irskem in na Islandiji. Obstajajo arhitekturne razli\xc4\x8dice, vendar pa je tehnika suhe gradnje povsod enaka. Ve\xc4\x8dje hi\xc5\xa1ke so v davnini slu\xc5\xbeile kot stanovanje in predstavljajo izro\xc4\x8dilo stare kme\xc4\x8dke arhitekture.'